62023TJ0167_RES
Дело T‑163/23
(публикувани откъси)
LAT Nitrogen Piesteritz GmbHиCornerstone Chemical Co.
срещу
Европейска агенция по химикали
Решение на Общия съд (пети състав) от 9 юли 2025 година
„REACH — Вещества, пораждащи сериозно безпокойство — Изготвяне на списък с идентифицирани вещества за възможно включване в приложение XIV към Регламент (ЕО) № 1907/2006 — Решение за идентифициране на меламин като вещество, отговарящо на критериите за включване в списъка — Задължение за мотивиране — Право на изслушване — Превишаване на власт — Член 57 от Регламент № 1907/2006 — Явна грешка в преценката — Пропорционалност — Принцип на предпазните мерки — Злоупотреба с власт“
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Гласуване на Комитета на държавите членки (КДЧ) — Компетентност на КДЧ да приеме правилата относно реда и условията за това гласуване в своя вътрешен правилник
(член 82 и член 85, параграф 9 от Регламент № 1907/2006 на Европейския парламент и на Съвета)
(вж. т. 33—37)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Единодушно съгласие на Комитета на държавите членки — Въздържане от гласуване на държава членка — Липса на отражение върху решение, изискващо единодушие на присъстващите държави членки
(член 238, параграф 4 ДФЕС; член 59, параграф 8 и член 85, параграф 8 от Регламент № 1907/2006 на Европейския парламент и на Съвета)
(вж. т. 38—40, 42—45 и 57—61)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Обществено допитване — Обхват — Право на изслушване на заинтересованите страни — Изключване — Право на заинтересованите страни да представят коментари — Включване
(член 41 от Хартата на основните права на Европейския съюз; член 57, член 59, параграфи 2—5, член 85, параграф 4 от Регламент № 1907/2006 на Европейския парламент и на Съвета)
(вж. т. 68—72, 75—93, 98—102 и 127)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Право на преценка на органите на Съюза — Обхват — Съдебен контрол — Граници
(член 57, буква е) от Регламент № 1907/2006 на Европейския парламент и на Съвета)
(вж. т. 131—140)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Оценка на опасностите, свързани с характерните свойства на дадено вещество — Критерии за преценка — Вземане предвид на съчетание от няколко въздействия, за да се установи тяхната тежест — Допустимост
(член 57 от Регламент № 1907/2006 на Европейския парламент и на Съвета и приложение I, раздели 1—4, приложения XIII, XIV и приложение XV, раздел 2 към него, и Регламент № 1272/2008 на Европейския парламент и на Съвета)
(вж. т. 143—159)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Оценка на опасностите, свързани с характерните свойства на дадено вещество — Критерии за преценка — Липса на изискване за принадлежността към определен клас на опасност — Липса на оправомощаване на Европейската агенция по химикали (ECHA) да преразглежда класовете на опасност — Липса на задължение за ECHA да доказва необратимия характер на въздействията на вещество
(член 57, буква е) от Регламент № 1907/2006 на Европейския парламент и на Съвета и приложение I към него и член 37, параграф 6 от Регламент № 1272/2008 на Европейския парламент и на Съвета)
(вж. т. 165, 166, 175 и 176)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Оценка на опасностите, свързани с характерните свойства на дадено вещество — Критерии за преценка — Липса на задължение за вземане предвид на данните относно експозицията
(член 57, член 58, параграф 2, член 60, параграф 2, член 64, параграф 4 и член 70 от Регламент № 1907/2006 на Европейския парламент и на Съвета и приложение I, раздел 6 и приложение XV, раздел 2, точка 2 към него)
(вж. т. 191—193)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Решение на Европейската агенция по химикали (ECHA) за идентифициране на меламин като вещество, пораждащо сериозно безпокойство — Недостатъчни доказателство за сериозността на токсичността на меламина за репродукцията — Явна грешка в преценката без отражение върху законността на решението — Обосноваване — Други характерни свойства на меламина, които могат да породят сериозно въздействие върху човешкото здраве и околната среда
(членове 263 и 296 ДФЕС; член 57, буква е) от Регламент № 1907/2006 на Европейския парламент и на Съвета и приложение XV към него и приложение I към Регламент № 1272/2008 на Европейския парламент и на Съвета)
(вж. т. 210—215, 220—230, 427 и 429)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Определяне на степента на безпокойство за вещество — Вземане предвид на данните за експозицията на човека, отразяващи действащи мерки за управление на риска — Допустимост
(член 57, буква е) от Регламент № 1907/2006 на Европейския парламент и на Съвета)
(вж. т. 416)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Определяне на степента на безпокойство за вещество — Отчитане на данни, различни от тези за опасностите, произтичащи от присъщите свойства на съответните вещества — Допустимост
(член 57, буква е) от Регламент № 1907/2006 на Европейския парламент и на Съвета)
(вж. т. 417)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Решение на Европейската агенция по химикали (ECHA) за идентифициране на меламин като вещество, пораждащо сериозно безпокойство — Нарушение на принципа на пропорционалност — Липса
(член 5, параграф 4 ДЕС, съображение 69, член 1, параграфи 1 и 3, член 14, параграф 6, член 55, член 57, буква е), членове 58 и 59 и член 60, параграфи 2 и 4 от Регламент № 1907/2006 на Европейския парламент и на Съвета и раздел 5.1.1 от приложение I и приложение XIV към него)
(вж. т. 433—464)
Сближаване на законодателствата — Регистрация, оценка и разрешаване на химикалите — Регламент REACH — Вещества, пораждащи сериозно безпокойство — Процедура по идентифициране — Решение на Европейска агенция по химикали (ECHA) за идентифициране на меламин като вещество, пораждащо сериозно безпокойство — Критерии относно свойствата на устойчиви, преносими и токсични вещества — Злоупотреба с власт — Липса
(член 57, буква е) от Регламент № 1907/2006 на Европейския парламент и на Съвета)
(вж. т. 478—487)
Резюме
Сезиран с жалба за отмяна, която отхвърля, срещу решението на Европейската агенция по химикали (ECHA) за идентифициране на меламин като „пораждащо сериозно безпокойство“ вещество съгласно Регламента REACH (
1
), Общият съд се произнася по неразглеждания досега въпрос относно правилата за гласуване, определени в процедурния правилник на Комитета на държавите членки (наричан по-нататък „КДЧ“) и обобщава съдебната практика, от една страна, що се отнася до правото на заинтересованите страни да представят коментари в рамките на процедурата по идентифициране на пораждащите сериозно безпокойство вещества, и от друга страна, що се отнася до понятието „присъщи свойства“.
Това решение на ECHA, обжалвано от двама жалбоподатели, LAT Nitrogen Piesteritz GmbH и Cornerstone Chemical Co., предприятия — производители на меламин, установени в Германия и в Съединените щати, е прието след подаването от Федерална република Германия на досие съгласно приложение XV към Регламента REACH в полза на идентифицирането на меламин като пораждащо сериозно безпокойство вещество, тъй като отговаря на критериите по член 57, буква е) от Регламента REACH. След представянето на това досие ECHA приканва заинтересованите страни да представят коментарите си по него (
2
). След представянето на коментари досието е предадено на КДЧ, който постига единодушно съгласие по това идентифициране.
Съображения на Общия съд
Най-напред, Общият съд отхвърля възражението за незаконосъобразност, повдигнато срещу член 19, параграф 5 от Процедурния правилник на КДЧ, по силата на който въздържането от гласуване на присъстващите или представлявани членове не е пречка за приемането от страна на КДЧ на действия, изискващи единодушие.
Всъщност, що се отнася, от една страна, до компетентността на КДЧ да определя правилата за гласуване в своя вътрешен правилник, Общият съд подчертава, че списъкът с въпроси, които могат да бъдат уредени от разпоредбите на вътрешните правилници, установен в член 85, параграф 9 от Регламента REACH, не е изчерпателен. След като Регламентът REACH урежда само въпроса за вида мнозинство, което трябва да се постигне при приемането на решение за идентифициране на веществата, пораждащи сериозно безпокойство, другите правила за гласуване трябвало да бъдат определени в Процедурния правилник на КДЧ, за да се избегне рискът последният да бъде изправен пред празнота в правото. Освен това установяването на такива правила допринася за гарантиране на тяхната предвидимост и позволява на адресатите на приетите актове да се запознаят с тях, и както в случая, да ги оспорят пред съда на Европейския съюз. По този начин те допринасят за запазване на правната сигурност. Въз основа на това Общият съд заключава, че КДЧ е бил компетентен да определи своите правила за гласуване в своя Процедурен правилник.
От друга страна, що се отнася до съдържанието на член 19, параграф 5 от Процедурния правилник на КДЧ, Общият съд отбелязва, че правилата на КДЧ относно въздържането от гласуване се основават пряко на член 238, параграф 4 ДФЕС относно гласуванията, които се провеждат в Съвета на Европейския съюз. При положение че член 19, параграф 5 от Процедурния правилник на КДЧ се основава на тази разпоредба, съгласно която въздържането от гласуване не е пречка за приемането на решения, които изискват единодушие, не може да се твърди, че той е в разрез с основните демократични принципи и че засяга правомощията на Парламента, Съвета или Комисията. Освен това въздържането трябва да се разбира в обичайното му значение, като отказ да заеме позиция по дадено предложение, а не като отказ на обсъжданото предложение.
По-нататък, що се отнася до съществото на спора, Общият съд отхвърля по-специално твърдението за незаконосъобразност, изведено от твърдяно нарушение на правото на жалбоподателите да бъдат изслушани в хода на процедурата по приемане на обжалваното решение.
Най-напред Общият съд констатира, че макар в текста на френски език на член 59, параграф 4 от Регламента REACH да се споменава правото на заинтересованите страни да представят „informations“, правото на тези страни се състои в по-широко право да предоставят „коментари“. Това тълкуване се потвърждава от текста на тази разпоредба на испански, немски, английски и италиански език.
При все това Общият съд припомня, че член 59, параграф 4 от Регламента REACH предвижда само обществено допитване, което не предоставя на заинтересованите страни никакво конкретно процесуално право, различно от правото да представят коментари.
Също така член 85, параграф 4 от Регламента REACH и статутът на наблюдател, както е определен от ECHA, не предоставят право на изслушване на заинтересованите страни, участващи в заседанието на КДЧ. Те само им дават възможност да представят коментари по конкретни и евентуално предварително определени въпроси.
Накрая, Общият съд приема, че жалбоподателите нямат основание да твърдят, че ECHA е допуснала явна грешка в преценката, като е приела, че свойствата, свързани със съдбата на меламина в околната среда, имат въздействия, които могат да допринесат да се приеме, че това вещество трябва да се идентифицира като пораждащо сериозно безпокойство вещество на основание член 57, буква е) от Регламента REACH.
В това отношение фактът, че за целите на определянето на еквивалентната степен на безпокойство тази разпоредба препраща към веществата, посочени в член 57, букви а)—д) от Регламента REACH, не означава, че дадено вещество трябва да отговаря на критериите за идентифициране на тези вещества, за да може да бъде идентифицирано като пораждащо сериозно безпокойство. Поради това ECHA не се ограничава само до класовете на опасност, установени с Регламент № 1272/2008 (
3
), нито от специфичните критерии, установени в приложение XIII към Регламента REACH.
За сметка на това ECHA трябва да анализира опасностите, произтичащи от характерните свойства на веществото, за което се предвижда да бъде идентифицирано като пораждащо сериозно безпокойство, като се има предвид, че понятието „опасност“ се отнася до всеки продукт или начин на действие, който „може“ да има неблагоприятни въздействия върху здравето на човека и околната среда. В това отношение член 57, буква е) от Регламента REACH не изисква, че за да участва в идентифицирането на дадено вещество като пораждащо сериозно безпокойство, само по себе си и разглеждано самостоятелно, характерното свойство трябва да може да има сериозно въздействие. При все това е необходимо то да има въздействие, което в комбинация с други въздействия, свързани с други характерни свойства, да може да предизвика сериозен ефект върху здравето на човека или околната среда.
Самият факт, че поради свойствата си, свързани със съдбата в околната среда, дадено вещество може лесно да се разпространи и да присъства в околната среда, действително представлява въздействие, тъй като става въпрос за последици, свързани с характерните му свойства. Устойчивите и биоакумулиращи вещества могат да се считат за вещества, имащи сериозни въздействия върху здравето на човека или околната среда. Устойчивостта и биоакумулацията обаче са свойства, свързани със съдбата на дадено вещество в околната среда. При тези условия въздействията във връзка със свойствата, свързани със съдбата на дадено вещество в околната среда, като неговата устойчивост, преносимост и потенциал за транспортиране на дълги разстояния, могат да бъдат взети предвид, за да се определи дали дадено вещество може да има сериозни въздействия върху здравето на човека или околната среда, които пораждат еквивалентна степен на безпокойство.
(
1
)	Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 2006 г., стр. 1; Специално издание на български език, 2007 г., глава 13, том 60, стр. 3, наричан по-нататък „Регламент REACH“)
(
2
)	Съгласно член 59, параграф 4 от този регламент.
(
3
)	Регламент (ЕО) № 1272/2008 на Европейския парламент и на Съвета от 16 декември 2008 година относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 2008 г., стр. 1).